Diari Oficial de la Generalitat Valenciana


Sumari del DOGV 8926, del 15-10-2020 (2020/8128)

ORDRE 19/2020, de 29 de setembre, del conseller d'Educació, Cultura i Esport, per la qual es revoca l'autorització al centre docent panameny a Espanya, IIP Dharma College Alicante, amb codi 21377014.
-------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8926

Data del DOGV
:   15-10-2020

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2020/8128


Data del document
:   29-09-2020

Organisme emissor
:   Conselleria d'Educació, Cultura i Esport

Tipus de document
:   Ordre

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

ORDRE 19/2020, de 29 de setembre, del conseller d'Educació, Cultura i Esport, per la qual es revoca l'autorització al centre docent panameny a Espanya, IIP Dharma College Alicante, amb codi 94773748. [2020/8128]  
Antecedents de fet  
Primer. Mitjançant Resolució de 17 de maig de 2017, de la Conselleria d'Educació, Investigació, Cultura i Esport, es va concedir l'autorització d'obertura i funcionament al centre docent panameny a Espanya de nova creació denominat IIP Dharma College Alicante, a Alacant-Vilafranquesa.  
Segons diu aquesta resolució: «consta en l'expedient les certificacions expedides pel Consolat General de Panamà a València, de data 26 de maig de 2015 i 29 de novembre de 2016 respectivament, en les quals es constata el compliment dels requisits del país d'origen amb l'autorització a la Fundació Dharma per a impartir els ensenyaments i graus del sistema educatiu panameny en el nivell de Primària de l'Educació Bàsica General i amb un total de 108 llocs escolars, distribuïts en 4 aules amb una capacitat màxima de 27 llocs escolars cadascuna.»  
  
Segon. En data 21 de setembre de 2018, la Inspecció d'Educació de la Direcció Territorial d'aquesta Conselleria a Alacant, va girar visita al centre amb la finalitat de comprovar el funcionament del centre. D'aquesta visita es va estendre acta i es va adjuntar documentació, entre ella, un document amb la rúbrica de «Conveni de col·laboració per a la gestió i explotació del centre privat estranger IIP Dharma College Alicante entre la Fundació Dharma i l'entitat Associació GEA d'Alacant.»  
  
Tercer. En data 4 de març de 2019 va tindre entrada en aquesta conselleria escrit de l'ambaixada de Panamà a Espanya mitjançant la qual s'adjuntava la certificació núm. 0144-2018 de la Secretaria General del Ministeri d'Educació de la República de Panamà en la qual es deixa constància del següent:  
«El Ministeri d'Educació de Panamà no estén autorització a cap centre educatiu per a operar fora del país; no exerceix supervisió fora del territori de la República de Panamà.»  
Quart. En data 31 de gener de 2020, el Servei d'autoritzacions de centres privats i concerts educatius realitza un requeriment a la titularitat del centre IIP Dharma College Alicante, perquè presente certificació actualitzada de la representació diplomàtica a Espanya en la qual conste, fefaentment, que els ensenyaments del centre tenen validesa oficial plena al país d'origen i que el centre reuneix els requisits als quals es refereix l'apartat 1 de l'article 5 del Reial decret 806/1993, de 28 de maig, sobre règim de centres docents estrangers a Espanya.  
  
Cinqué. En data 12 de febrer de 2020, el representant legal de la titularitat del centre presenta escrit atenent l'esmentat requeriment en el qual adjunta la certificació del Consultat General de Panamà a València, de data 23 de febrer de 2015. En aquest escrit el representant expressa que s'entén per «actualitzada» a l'última certificació obtinguda, o a aquella que haja suposat un canvi respecte a l'anterior.  
Sisé. En data 11 de març de 2020, se sol·licita al Ministeri d'Afers Exteriors, Unió Europea i Cooperació que acredite si gaudeixen de validesa legal els certificats del Consolat de Panamà a València de dates 17 de juliol de 2014, 26 juny de 2014, 26 de maig de 2015 i el certificat del Ministeri d'Educació de Panamà de data 26 de juny de 2014.  
  
Seté. En data 21 de maig de 2020, es rep del Ministeri d'Afers Exteriors, Unió Europea i Cooperació els següents documents adjunts:  
  
- Sengles escrits del Ministeri d'Educació de Panamà de data 21 de març de 2019 i de 3 de gener de 2018.  
Huité. En data 29 de juny de 2020, és notificat, a la titularitat del centre, l'Acord de la Direcció General de Centres Docents pel qual s'inicia el procediment de revocació de l'autorització d'aquest centre per incompliment del requisit essencial establit en l'article 5 del Reial decret 806/1993, de 28 de maig, sobre règim de centres docents estrangers a Espanya i per incompliment de la normativa aplicable a les autoritzacions administratives tant de centres docents com de centres docents estrangers a Espanya.  
Nové. En data 15 de juliol de 2020, té entrada escrit d'al·legacions a l'Acord per part del representant de la titularitat, Fundació Dharma, en les quals expressa, en síntesi, el següent:  
- L'autorització que ostenta el centre no ha sigut modificada per les institucions panamenyes, ni aquestes han realitzat cap comunicació a aquest centre revocant la referida autorització.  
- El centre presta un servei social a famílies que busquen una pedagogia concreta. Que la revocació suposarà la pèrdua de la totalitat dels llocs de treball.  
Deu. En data 28 d'agost de 2020, té entrada en aquest òrgan el preceptiu informe del Ministeri d'Afers Exteriors assenyalat en l'article 17.3 del Reial decret 806/1993, en el qual es disposa el següent:  
  
«La Direcció de Relacions Culturals i Científiques del Ministeri d'Afers exteriors i de Cooperació manifesta que, examinat el vigent Conveni de Cooperació Cultural entre el Regne d'Espanya i la República de Panamà el 2 de maig de 1979, no s'aprecia cap disposició que impedisca la revocació de l'autorització d'un centre docent per a impartir ensenyaments al nivell que se sol·licita.»  
A aquests fets els són aplicables els següents  
  
Fonaments de dret  
Primer. La disposició addicional tercera del Reial decret 806/1993 disposa que les normes sobre autorització de centres docents privats que imparteixen ensenyaments no universitaris seran d'aplicació subsidiària per als centres privats estrangers compresos en l'àmbit d'aquest Reial decret. D'acord amb l'article 15 del Reial decret 332/1992, de 3 d'abril, sobre autoritzacions de centres docents privats, per a impartir ensenyaments de règim general no universitàries la competència per a adoptar la present ordre correspon al conseller d'Educació, Investigació, Cultura i Esport.  
Segon. El Reial decret 806/1993, de 28 de maig, sobre règim de centres docents estrangers a Espanya, en l'apartat primer de l'article 5 exigeix que «els centres estrangers a Espanya hauran de reunir els requisits que, per a la creació de centres docents i la validesa oficial plena dels seus ensenyaments, exigisca la legislació dels països conforme al sistema educatiu dels quals pretenguen impartir-los.»  
Conforme a aquest article, constitueix element imprescindible perquè un centre docent es puga constituir a Espanya com a centre estranger, que reunisca els requisits que estableix el país d'origen i, a més, que els ensenyaments que s'impartisquen tinguen validesa oficial plena en el sistema educatiu del país d'origen.  
Totes dues exigències es demostren com disposa l'article 14.2.b del Reial decret 806/1993, mitjançant la «certificació expedida per la corresponent representació diplomàtica acreditada a Espanya en la qual conste, fefaentment, que els ensenyaments tindran validesa oficial plena al país d'origen, i que el centre reuneix els requisits als quals es refereix l'apartat 1 de l'article 5 d'aquest Reial decret.»  
En l'expedient, que va donar lloc a l'autorització del centre, consta la certificació del Consolat General de Panamà a València, de data 26 de maig de 2015, en el qual es deixa constància que «la Fundació Dharma està autoritzada en qualitat de promotor i/o titular, per a la immediata obertura d'un centre docent privat panameny, en l'edifici i instal·lacions existents al carrer Rafael Rodríguez Albert, número 10, de Vilafranquesa a Alacant i que compleix aquest centre amb tots els requisits per a la creació de centres docents i la validesa oficial plena dels seus ensenyaments que exigeix la legislació de Panamà.»  
Així mateix, aquest mateix certificat en el seu apartat tercer deixa constància «que l'Institut Internacional del Pacífic, representat per la Fundació Dharma, compleix i s'ajusta a tots els requisits exigits per la legislació panamenya per a l'obertura o creació d'un centre docent a Panamà. I els ensenyaments impartits en aquest centre, els seus títols i diplomes de Bàsica General, i els de Batxillerat, tenen validesa plena i són reconeguts per l'Estat panameny.»  
Tercer. Posteriorment l'ambaixada de Panamà, en data 1 de març de 2019, va remetre a aquesta conselleria la certificació número 0144-2018 de la Secretaria General del Ministeri d'Educació de Panamà, expedida el 21 de desembre de 2018, segons la qual fora de Panamà el Ministeri d'Educació no estén autorització a cap centre educatiu per a operar fora del país.  
Davant aquesta situació, s'ha requerit la titularitat del centre IIP Dharma College Alicante perquè presente una certificació actualitzada que permeta comprovar que els ensenyaments del sistema panameny que imparteixen gaudeixen de validesa plena al país d'origen en compliment de l'article 5.1 del Reial decret 806/1993, tot d'acord amb les facultats atorgades a l'Administració per l'article 9 de citat reial decret.  
  
En resposta a això el representant de la titularitat del centre presenta un certificat del Consolat General de Panamà a València, de data 23 de febrer de 2015. Aquest certificat, malgrat tindre una antiguitat de cinc anys, la titularitat entén que és el certificat diplomàtic «actualitzat» per ser l'última certificació obtinguda. D'una banda, s'ha d'assenyalar que la data del «certificat actualitzat» és anterior a la del certificat pel qual en el seu moment es va concedir l'autorització administrativa com a centre docent panameny a Espanya, de 26 de maig de 2015 i de 29 de novembre de 2016, per la qual cosa ni tan sols compleix amb la pròpia definició que li atorga la titularitat del centre a «certificat actualitzat». D'altra banda, un certificat actualitzat és el certificat que s'ha renovat en data recent al moment temporal en el qual s'està, ja que el que es pretén és esbrinar si els ensenyaments hui en dia continuen gaudint de validesa plena al país d'origen, no en 2015. Sobretot tenint en compte que el certificat del Ministeri d'Educació de Panamà que declara que no es reconeixen els ensenyaments del sistema panameny a l'estranger té data de 4 de març de 2019.  
  
Quart. Realitzada la consulta al Ministeri d'Afers Exteriors, Unió Europea i Cooperació d'Espanya sobre els certificats que consten en els procediments de les autoritzacions dels centres panamenys en la Comunitat Valenciana, sent un d'ells el centre IIP Dharma College Alicante-Villafranqueza, s'ha remés a aquesta Administració escrits del Ministeri d'Educació de Panamà dels anys 2018 i 2019. Aquests escrits són la resposta a l'ambaixada del Regne d'Espanya a sol·licitud del Ministeri espanyol d'Educació i Formació Professional, que va elevar consulta sobre la validesa dels ensenyaments de l'Institut Internacional de Pacífic-Dharma College que compta amb diversos centres a Espanya.  
  
En l'escrit de data 21 de març de 2019 es deixa constància que «el Ministeri d'Educació de Panamà no ha emés autorització de funcionament a cap centre educatiu denominat «Institut Internacional del Pacífic-Dharma College». Així com «els centres de l'Institut Internacional del Pacífic-Dharma College que funcionen a Espanya, no han sigut autoritzats per la República de Panamà per a operar ni en el territorial nacional i molt menys per a operar a l'estranger.  
  
No existeix cap resolució ministerial que haja autoritzat el funcionament de cap centre educatiu amb autorització de funcionament a Panamà, per a funcionar a l'estranger.»  
Cinqué. D'altra banda, en l'acta que la Inspecció d'Educació realitza després de girar visita al centre es deixa constància que l'Associació Gea gestiona el centre docent IIP Dharma College Villafranqueza. En aquesta visita es va fer lliurament a la Inspecció d'Educació del «Conveni de col·laboració per a la gestió i explotació del centre privat estranger IIP Dharma College Alicante entre la Fundació Dharma i l'entitat Associació GEA d'Alacant.»  
Segons aquest conveni la Fundació Dharma és la titular de la resolució de 17 de maig de 2017, de la Conselleria d'Educació per la qual s'autoritza el centre docent panameny a Espanya de nova creació denominat IIP Dharma College Alicante, Vilafranquesa (Alacant) i l'Associació Gea està interessada en tot el relatiu a la gestió i explotació d'aquesta resolució. D'acord amb la seua clàusula quarta: «la direcció, gestió i administració del citat centre docent privat estranger a Espanya en tots els àmbits serà realitzat totalment i exclusivament per l'Associació Gea, tot això a canvi d'estipulacions econòmiques a favor de la Fundació Dharma.»  
L'article 13 del Reial decret 886/1993 exigeix que per a funcionar vàlidament a Espanya, els centres estrangers que impartisquen ensenyaments de nivells als equivalents als obligatoris del sistema educatiu espanyol i admeten com a alumnes tant espanyols com estrangers, hauran d'obtindre una autorització d'obertura i funcionament.  
La definició del que és una autorització administrativa la trobem, amb caràcter general, en l'article 3.7 de la Llei 17/2009, de 23 de novembre, sobre lliure accés a les activitats de serveis i el seu exercici d'autorització administrativa, que defineix l'autorització administrativa de la següent manera «qualsevol acte exprés o tàcit de l'autoritat competent que s'exigisca, amb caràcter previ, per a l'accés a una activitat de serveis o el seu exercici».  
Així mateix, l'article 7.3 de la citada llei estableix que «l'atorgament d'una autorització permetrà al prestador accedir a l'activitat de serveis.»  
En l'àmbit de l'educació, l'exercici de l'activitat docent d'un centre educatiu exigeix altres requisits extres, així es requereix que el prestador d'aquesta activitat haja obtingut prèviament la corresponent autorització administrativa; així ve exigit per l'article 23 de la Llei orgànica 8/1985, de 3 de juliol, reguladora del Dret a l'Educació en disposar el següent:  
  
«L'obertura i funcionament dels centres docents privats se sotmetran al principi d'autorització administrativa, la qual es concedirà sempre que reunisquen els requisits mínims que s'establisquen amb caràcter general d'acord amb el que es disposa en l'article 14 d'aquesta llei. L'autorització es revocarà quan els centres deixen de reunir aquests requisits.»  
En general, els centres docents a Espanya hauran de reunir per a ser autoritzats requisits materials, acadèmics i personals.  
Els requisits materials es concreten en les condicions que han de posseir les instal·lacions en les quals es desenvoluparà l'activitat docent. Quant als requisits acadèmics, es refereix als ensenyaments que s'impartiran que han de ser els reglats i que han de ser impartits per personal amb la deguda qualificació acadèmica. Finalment, els requisits personals van referits al titular de l'autorització, el qual ha de reunir una sèrie de condicions per exclusió. A més en el cas dels titulars de centres estrangers a Espanya s'exigeix que el titular de l'autorització administrativa presente una certificació de la representació diplomàtica del país d'origen dels estudis a impartir, en el qual s'acredite que aquests estudis tindran validesa plena al país d'origen.  
  
D'acord amb això, l'Associació Gea no és la titular de l'autorització administrativa per a exercir l'activitat autoritzada segons la Resolució de 17 de maig de 2017, per la qual cosa en aplicació del règim jurídic de les autoritzacions l'Associació Gea té prohibida la realització de l'activitat pròpia com a centre docent panameny. Si desitja realitzar aquest tipus d'activitat haurà de sol·licitar amb caràcter previ a la seua realització la preceptiva autorització administrativa, que obtindrà si reuneix els requisits normativament establits per a això.  
Sisé. L'article 17 del Reial decret 806/1993 disposa que les autoritzacions dels centres estrangers a Espanya podran ser revocades, prèvia audiència a l'interessat, quan s'alteren les condicions essencials que es van servir de base a la seua autorització o es contravinga el que es disposa en aquest reial decret i en les altres normes aplicables.  
D'acord amb el certificat número 0144-2018 del Ministeri d'Educació de Panamà remés per l'ambaixada de Panamà a aquesta Conselleria, no s'autoritzen centres educatius del sistema panameny fora del país de Panamà. A més, l'escrit del Ministeri d'Educació de Panamà de 21 de març de 2019, reconeix expressament que cap dels centres de l'Institut Internacional del Pacífic-Dharma College han sigut autoritzats per la República de Panamà per a operar en territori nacional i molt menys per a operar a l'estranger.  
És requisit essencial per a operar a Espanya com a centre docent estranger que el sistema educatiu estranger a impartir tinga reconeixement ple al país al qual pertany aquest sistema. D'acord amb els escrits del Ministeri d'Educació de Panamà, la República de Panamà no ha realitzat cap resolució ministerial que autoritze el funcionament de cap centre educatiu, amb autorització de funcionament a Panamà, a l'estranger. D'acord amb això, ha de concloure's que el centre IIP Dharma College Alicante no posseeix la condició essencial del reconeixement ple dels seus ensenyaments a Panamà.  
  
Amb l'agreujant que la realització de l'activitat docent, autoritzada per la Resolució de 17 de maig de 2017, no estava sent realitzada per la titularitat d'aquesta, la Fundació Dharma, sinó per l'Associació Gea, entitat que no té permesa la realització de l'activitat de centre docent del sistema panameny. Això suposa una contravenció de les normes aplicables als centres docents, en general, i als estrangers, en particular.  
  
Seté. En les seues al·legacions a l'acord d'inici, el representant de la titularitat del centre declara que «l'autorització que actualment ostenta el centre no ha sigut modificada per les institucions panamenyes». No obstant això, quan en el present procediment es requereix a la titularitat del centre que acredite l'actual compliment del requisit indispensable establit en l'article 5 del Reial decret 806/1993, això és, l'acreditació de la validesa oficial plena dels seus ensenyaments conforme al sistema de la República de Panamà, no han pogut presentar acreditació diplomàtica actualitzada que permeta comprovar que els ensenyaments que imparteix aquest centre tenen validesa plena en la República de Panamà, sent requisit indispensable tant per a la concessió com per al manteniment de l'autorització com a centre docent estranger a Espanya.  
  
Per contra formen part de l'expedient diverses certificacions tant de l'Ambaixada de Panamà a Espanya com del Ministeri d'Educació de Panamà que reconeixen que no pot existir ni, en general, un centre educatiu panameny a Espanya ni, en concret, cap autorització per a operar com a centre educatiu ni a Panamà ni a l'estranger a l'Institut Internacional del Pacífic-Dharma College.  
Quant a l'al·legació que les famílies que han acudit a aquest centre busquen una pedagogia concreta i que el tancament suposarà la pèrdua dels llocs de treball, no són obstacle perquè l'administració actue en casos d'incompliment dels requisits essencials d'un centre educatiu.  
  
Respecte que l'Associació Gea està exercint una activitat per a la qual no ha sigut autoritzada, això és exercir una activitat com a titular de fet del centre estranger IIP Dharma College Alacant, la Fundació Dharma no al·lega res, per la qual cosa queda demostrat l'incompliment que això suposa de la normativa directa i subsidiàriament aplicable als centres docents estrangers a Espanya.  
D'acord amb el que s'ha exposat,  
  
  
ORDENE  
  
Primer  
Revocar l'autorització al centre docent panameny en España IIP Dharma College Alicante, a Alacant, amb codi 0320733; per incompliment del requisit essencial establit en l'article 5 del Reial decret 806/1993, de 28 de maig, sobre règim de centres docents estrangers a Espanya i per contravenció de les normes aplicables a les autoritzacions administratives dels centres docents estrangers a Espanya.  
  
  
Segon  
La revocació tindrà efectes a partir del curs 2021-2022.  
  
Contra el present acte que posa fi a la via administrativa els interessats podran interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la notificació de la present. Tot això de conformitat amb l'article 114 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa. O bé, podran interposar potestativament recurs de reposició davant del titular de la conselleria competent en matèria educativa en el termini d'un mes a comptar des de l'endemà de la notificació del present acte, tot de conformitat amb els articles 114, 123 i 124 de la Llei 39/2015, d'1 d'octubre, del procediment administratiu comú de les administracions públiques.  
  
València, 29 de setembre de 2020  
  
El conseller d'Educació, Cultura i Esport,  
VICENT MARZÀ I IBÁÑEZ